郑刚中
纪关陇
十载三光分，号令南北阻。
四达礼义乡，限碍成蛮楚。
帝王岂无真，社稷固有主。
欃枪不待射，避路过河浒。
职方阅舆图，十已归四五。
穷民病巨疮，延颈待摩拊。
子翼上所亲，暂辍自应许。
诏书下云天。所至若甘雨。
车前拜且迎，稽首立如堵。
无家不壶浆，有市皆肴脯。
叶底窥乌鹊，墙头出儿女。
其中老人者，横涕目相语。
脱命向鬼手，魂魄挂纲罟。
岂料须臾身，复此见官府。
愿上万万年，左右常伊吕。
护持三纲全，保我在田亩。
予前拜老人，愧谢难缕缕。
涂炭置赤子，不痛非父母。
如问尝胆心，念念惟率士。
惊风吹昏沙，北望曾后汝。
成功当问天，字养艰用武。
今兹结新欢，不试师一旅。
开笼出飞鸟，汝亦良得所。
予独顾秦关，异世目可睹。
郊原掌心平，犹是周膴膴。
岗峦抱河洛，四面踞龙虎。
惟时盖世英，制驭立区宇。
不应移造化，私用贮狐鼠。
见还虽必然，永保更精处。
销兵闻造兵，欲取必知与。
吏良民自安，德盛岂招侮。
道义尊本朝，好约信强虏。
整顿天地是，事事绵就祖。
吾民百忧足。可使再辛苦。
冠巾作人家，耕锄饱禾黍。
会须太清尘，一扫净千古。
兹行岂不勤，道里以万数。
见公自清凉。萧然失袢暑。
日随下幕吏，一马行似舞。
月明见旌旗，梦寐闻箫鼓。
枣火饼肥炊，浆酸粟饶煮。
偏览江山胜，肠腹浩撑拄。
不见少增重，政自太无补。